
Самбо
Тэрч щызохьэзохуэ
Пэнагуэ Къазбэч самбэмкIэ и фэеплъ зэхьэзэхуэ Тэрч къалэ щекIуэкIащ. Абы хэтащ Урысейм и щIыналъэ 11-м къикIа спортсмени 138-рэ: 21-р спортымкIэ мастерщ, 117-р спортымкIэ мастерхэм я кандидатщ.
КъБР-м и спортсмени 9-м ехъулIэныгъэхэр зыIэрагъэхьащ. Япэ увыпIэхэр къахьащ КIэбышэ Залым, Гереков Рустам, Гъубжокъуэ Асхьэт сымэ. Бабыгуей Олегрэ Абазэ Ислъамрэ етIуанэщ. Вэрокъуэ Анзор, Уэщхъун Заур, ГъущIапщэ Самир, Еуаз Асхьэд сымэ ещанэ увыпIэр къахьащ.
Зэпеуэм и къызэгъэпэщакIуэщ Тэрч къалэ и щIыпIэ администрацэмрэ абы физическэ щэнхабзэмрэ спортымкIэ и къудамэмрэ. КъБР-м спортымрэ туризмэмкIэ и министр АфIэунэ Аслъэн къыхэжаныкIахэм щIыхь тхылъхэмрэ медалхэмрэ яритащ. Апхуэдэу ехъулIэныгъэ зыIэрызыгъэхьа спортсменхэм къалъысащ Пэнагуэ Къазбэч и унагъуэмрэ и ныбжьэгъухэмрэ ягъэува саугъэт лъапIэхэр.
Шахмат – шашка
Хьэпсырщ щыджэгур
Каменкэ къуажэм щыIэ тезырхэр щрахьэкI гъэзэщIакIуэ колонием шахматымрэ шашкэмкIэ зэхьэзэхуэ щекIуэкIащ. КъБР-м зыбжанэрэ я чемпион, Урысейм спортымкIэ и мастерхэу МафIэдз Анатолэрэ Къармэ Мажмудинрэ, республикэм шахматымкIэ и федерацэм и президент Щыхьмырзэ Артур сымэ сыхьэтитIым щIигъукIэ тезыр езыхьэкIхэм ядэджэгуащ.
Зэхьэзэхуэм и къызэгъэпэщакIуэщ КъБР-м Спортымрэ туризмэмкIэ и министерствэр, республикэм Шахматымрэ шашкэмкIэ и федерацэр. ДэIэпыкъуэгъу хъуащ УФ-м Тезырхэр ирегъэхьэкIынымкIэ и федеральнэ къулыкъум и управленэу КъБР-м щыIэр. Зэпеуэр хохьэ «уголовнэ-гъэзэщIакIуэ системэм и советым» иубзыхуа программэм. Апхуэдэ турнир япэу къызэрагъэпэщауэ щытащ илъэси 10 и пэкIэ.
Зэхьэзэхуэм и пэ къихуэу, Къармэ Мажмудин зэпеуэм кърихьэлIахэр шахматым и тхыдэм кIэщIу щыгъуазэ ищIащ. УФСИН-м и унафэщI Федоров Василий ехъулIэныгъэхэр зыIэрагъэхьэмэ зэригуапэр яжриIэри, зэпеуэр зэтраублащ.
КъБР-м Спортымрэ туризмэмкIэ и министерствэм и мурадщ апхуэдэ зэхьэзэхуэхэр щIэх-щIэхыурэ къызэригъэпэщыну. Ар сэбэп хъунущ тутнакъэщым исхэр хуит хъужа нэужь, гъащIэм нэхъ тыншу хэсыхьыжынымкIэ.
Зэбар Мадинэ,
КъБР-мкIэ УФСИН-м и
пресс-IуэхущIапIэм и лэжьакIуэ.
Футбол
Iуэхухэм хоплъэж
Урысей Федерацэм футболымкIэ и япэ дивизионым 2012 — 2013 гъэхэм щекIуэкIа зэхьэзэхуэмрэ абы къыкIэлъыкIуэу зыхэта пэщIэуэ зэIущIэхэмрэ яужькIэ зы тхьэмахуэкIэ фэкIа замыгъэпсэхуауэ, «Спартак-Налшыкым» и футболистхэм зи чэзу зэпеуэм зыхуагъэхьэзырын щIадзащ.
Мэкъуауэгъуэм и 11-м ахэр Налшык къыщызэхуэсыжри, я Iуэхухэр зытетым хэплъэжащ. Ар Iэмалыншэт, сыту жыпIэмэ, ди командэм хэту иужьрей зэхьэзэхуэр къезыхьэлIахэм ящыщу футболистипщIым дращIылIа зэгурыIуэныгъэхэм я пIалъэр иухат икIи адэкIэ ящIэнум тепсэлъыхьыпхъэт. Апхуэдэ щытыкIэм ихуат гъуащхьэтетхэу Коченков Антон, Степанов Алексей, Щоджэн Азэмэт, гъуащхьэхъумэхэу Суслов Кириллрэ Багаев Михаилрэ, гъуащхьэхъумэныкъуэхэу Концедалов Роман, Руа Карлос, Балэ Рустам, гъуащхьауэхэу Медведев Алексейрэ Сирадзе Давидрэ.
Иужьрей зэхьэзэхуэм «Спартак-Налшыкым» и гъуащхьэтет нэхъыщхьэу щыта Коченковыр ди командэм зэрыхэкIыжыр занщIэу наIуэ хъуащ. Ар Саранск и «Мордовия»-м ирагъэблэгъащ. Владивосток и «Луч-Энергия»-м къыщыщIидзащ Дорожкин Денис. НэгъуэщI гуп къелъыхъуэ Концедаловми. Премьер-лигэм мы гъэм хыхьа Свердлов областым и «Урал»-м дызыхуэкIуэ илъэсищым щы-джэгуну Iэ тридзащ Рухайа Гуджэ. Адрейхэм зэкIэ налшыкдэсхэм я гъусэу загъасэ.
«Спартак-Налшыкым», хабзэ зэрыхуэхъуауэ, мыгъэрей зэхьэзэхуэм Тыркум зыщыхуигъэхьэзырынущ. Ди щIалэхэр абы блыщхьэм кIуащ икIи тхьэмахуитIкIэ щыIэнущ. А лъэхъэнэм къриубыдэу, зыгъэсэныгъэ Iуэхугъуэхэм къищынэмыщIауэ, зэныбжьэгъугъэ зэIущIищи ирагъэкIуэкIынущ.
Жыласэ Заурбэч.
Пхъэидзэм Саранск къытхухех
2013-2014 гъэхэм япэ дивизионым щекIуэкIыну зэхьэзэхуэм и пхъэидзэ Мэзкуу щекIуэкIащ. Абы ипкъ иткIэ, мыгъэрей зэпеуэр «Спартак-Налшыкым» бадзэуэгъуэм (июлым) и 7-м Саранск къыщыщIидзэнущ.
Япэ зэIущIэр щекIуэкIынур зы махуэкIэ ягъэIэпхъуэнкIи хъунущ, телевиденэм къызэригъэлъэгъуэну щIыкIэм елъытауэ. Апхуэдэу щыт пэтми, ди щIалэхэм я къарур здынэсыр занщIэу къипщытэнущ мазэрэ ныкъуэрэ ипэкIэ премьер-лигэм щыджэгуа «Мордовия»-м. Абы икIэщIыпIэкIэ ягъэзэжыну саранскдэсхэр зэрыхущIэкъунум шэч хэлъкъым, 2018 гъэм щыIэну футболымкIэ дунейпсо чемпионатыр щекIуэкIыну къалэхэм Мордовием и къалащхьэр зэрыхагъэхьар къэплъытэмэ.
«Спартак-Налшыкым» зэхьэзэхуэр нэгъуэщI щIыпIэм щыщIидзэну пэтми, япэ дивизионым и пэщIэдзэ джэгугъуэм щыщ зэIущIэ налшыкдэсхэм ялъагъунущ. Нэзран и «Ангушт»-м и стадионыр зэрымыхьэзырым къыхэкIыу, абы и хьэрхуэрэгъухэр япэ лъэхъэнэм Налшык къыщригъэблэгъэну зэгурыIуащ. ЗэрыхуагъэфащэмкIэ, бадзэуэгъуэм и 7-м Къэбэрдей-Балъкъэрым и къалащхьэм ар щыIущIэнущ Нижнекамск и «Нефтехимик»-м.
Хьэтау Ислъам.
Волейбол
Елджэр Амурхъан и цIэр зезыхьэ
Къэбэрдей-Балъкъэр къэрал университетым и спорт комплексым щекIуэкIащ волейболымкIэ СССР-м спортымкIэ и мастер Ел-джэр Амурхъан и 10-нэ фэеплъ турнир зэIуха. Зэхьэзэхуэм и къызэгъэпэщакIуэщ КъБР-м Спортымрэ туризмэмкIэ и министерствэр, ВолейболымкIэ федерацэр, Елджэрым иригъаджэу щытахэр, Iыхьлыхэр, ныбжьэгъухэр.
Зэхьэзэхуэм хэтащ Ставрополь крайм, Шэшэн, Ингуш, Къэрэшей-Шэрджэс республикэхэм, Псыхуабэ къалэм я командэхэр.
БэнэкIэ хуитымкIэ республикэм япэу СССР-м и мастер щыхъуа Елджэр Амурхъан къыщалъхуа Урыху къуажэм физическэ щэнхабзэр щефIэкIуэным, щIалэгъуалэр абы щIэпIыкIыным и гуащIэ ирихьэлIащ. И зэманыгъуэм, физическэ щэнхабзэмкIэ къуажэ егъэджакIуэм автовокзалхэмрэ автостанцхэмрэ я «АВ и АС» зэгухьэныгъэм волейболымкIэ командэ къыхэха къыщызэригъэпэщауэ щытащ. Ар тхуэнейрэ щIыналъэ зэхьэзэхуэхэм чемпион щыхъуащ.
Иужьрей илъэсищым турнирыр республикэм ВолейболымкIэ и федерацэм иригъэкIуэкIыпхъэ зэхьэзэхуэхэм хэтщ. ИлъэсипщIым къриубыдэу зэпеуэм и спонсор нэхъыщхьэхэщ абы иригъаджэу щыта Санкт-Петербург дэс Бырсыр Беслъэнрэ Москва щыпсэу Къущхьэ Налбийрэ.
Зэхьэзэхуэр къыщызэIуахам зэIущIэм къыщыпсэлъащ КъБР-м и Парламентым спортымрэ туризмэмкIэ и комитетым и унафэщI Сумаев Ахъмэт, КъБР-м волейболымкIэ и федерацэм и президент Гуэщокъуэ Руслан, Бырсыр Беслъэн сымэ.
Зэпеуэм ещанэ увыпIэр къыщахьащ Ставрополь крайм къикIа «Бис» командэ къыхэхам. Илъэс кIуами хуэдэу, финал зэпеуэм щызэIущIащ КъБКъУ-м и командэмрэ Урыху щыщхэмрэ. Куэдрэ зэныкъуэкъуа нэужь, бжыгъэр 3:2-уэ университетым и гупым бжьыпэр яубыдащ, зэIэпах кубокри абыхэм ялъысащ.
Спонсорхэм ягъэхьэзыра саугъэтхэр яIэрыхьащ Шэшэным къикIа Учаров Джебер, «Бис» гупым хэт Бохолдин Александр, Къэрэшей-Шэрджэсым и лIыкIуэ Аксенов Кирилл, КъБКъУ-м щыщ Малышев Антон. Турнирым джэгуакIуэ нэхъ лъэщ дыдэу къыщалъытащ ШэджыхьэщIэ Виктор икIи саугъэт щхьэхуэ иратащ. Елджэр Амурхъан и унагъуэм иубзыхуа ахъшэ саугъэтыр лъагъэсащ турнирым зэфIэкI лъагэ къыщызыгъэлъэгъуа Коноплевэ Аннэрэ зэпеуэм нэхъ щIалэ дыдэу хэта Мамрэш Къамбулэтрэ.
КъБР-м ВолейболымкIэ и федерацэм фIыщIэ ин яхуищIащ Ел-джэрым иригъэджа щIалэхэу турнирыр къызэгъэпэщыным зи гуащIэ хэзылъхьа Щэрдан Iэмин, Уэдыхь Барэсбий, Мэрзей Таубий сымэ, волейболым и ветеранхэу Шыкъ Зауррэ Сумаев Ахъмэтрэ, КъБКъУ-м и ректор Къарэмырзэ Барэсбий. Елджэр Амурхъан и унагъуэм къыбгъэдэкI фIыщIэ псалъэкIэ къызэхуэсахэм захуигъэзащ абы и къуэ Анзор.
КъБКъУ-м и уэрэджыIакIуэхэм, къэфакIуэхэм спортсменхэмрэ къызэхуэсахэмрэ я нэгу зрагъэужьащ.
Гъэунэ Светланэ,
КъБР-м Спортымрэ туризмэмкIэ
и министерствэм и пресс-IуэхущIапIэм и лэжьакIуэ.
